Et vandrør i Nørresundby begyndte søndag formiddag at lække vand, og et større område måtte afspærres.

Beboere i området ved Skansevej i Nørresundby havde i en halv times tid stort set intet vand. Årsagen var et sprængt vandrør under vejen. Søndag formiddag begyndte røret at lække, og vandet skyllede en del jord væk, og vejen tog skade. Nordjyllands Politi afspærrede et 30 meter langt stykke vej for at sikre, at ingen kom til skade. - Vejen er undermineret, så vi spærrede af, så man ikke kom til at gå igennem, forklarer vagtchef ved Nordjyllands Politi Henrik Beck. Der blev taget kontakt til Aalborg vandforsyning. De fik udbedret problemerne, og beboerne i området slap altså for at undvære deres vand særlig længe. Ingen kom til skade i forbindelse med episoden.